b'\n_START_ARTICLE_\nNeringos gimnazija\n_START_SECTION_\nGimnazijos tikslai\n_START_PARAGRAPH_\nGimnazijoje siekiama pl\xc4\x97toti \xc5\xa1vietimo \xc4\xafstaigos kult\xc5\xabr\xc4\x85, gerinant jos \xc4\xafvaizd\xc4\xaf ir stiprinant vertybini\xc5\xb3 nuostat\xc5\xb3 ugdym\xc4\x85, integruoti pradinius marinistinio ugdymo pradmenis. \xc4\xaegyvendinamos priemon\xc4\x97s kelti mokytoj\xc5\xb3 dalykines bei vadybines kompetencijas, mokini\xc5\xb3 mokymosi motyvacij\xc4\x85, vykdyti mokini\xc5\xb3 profesin\xc4\xaf orientavim\xc4\x85, kurti jauki\xc4\x85 mokymosi aplink\xc4\x85.\n_START_SECTION_\nIstorija\n_START_PARAGRAPH_\n1745\xc2\xa0m. atidaryta pirmoji mokykla Nidoje. 1924\xc2\xa0m. pastatytas naujas m\xc5\xabrinis dviej\xc5\xb3 auk\xc5\xa1t\xc5\xb3 pastatas, skirtas dvikomplektei pradinei mokyklai su dviem butais mokytojams. 1932\xc2\xa0m. pastatytas dabartinis Nidos mokyklos senasis pastatas._NEWLINE_1946\xc2\xa0m. pakeistas mokyklos pavadinimas\xc2\xa0\xe2\x80\x93 Klaip\xc4\x97dos apskrities pradin\xc4\x97 mokykla. 1948\xe2\x80\x931958\xc2\xa0m.\xc2\xa0\xe2\x80\x93 Klaip\xc4\x97dos miesto 6-oji septynmet\xc4\x97 mokykla. Iki 1956\xc2\xa0m. pastatas priklaus\xc4\x97 Klaip\xc4\x97dos D\xc5\xbdDT, vasario 3 d. Vykdom\xc4\x85jam komitetui, v\xc4\x97liau perduotas Klaip\xc4\x97dos liaudies \xc5\xa1vietimo skyriui. 1958\xe2\x80\x931962\xc2\xa0m. vadinosi Klaip\xc4\x97dos 3-oji septynmet\xc4\x97 mokykla, nuo 1962\xc2\xa0m. Neringos miesto 1-oji a\xc5\xa1tuonmet\xc4\x97 mokykla. 1964\xc2\xa0m. pastatytas \xc5\xa1e\xc5\xa1iakomplektis dviej\xc5\xb3 auk\xc5\xa1t\xc5\xb3 mokyklos priestatas. Nuo 1969\xc2\xa0m. mokykla pradeda peraugti \xc4\xaf vidurin\xc4\x99 mokykl\xc4\x85. 1970\xc2\xa0m. pastatytas 40 viet\xc5\xb3 bendrabutis, 1971\xc2\xa0m. sporto sal\xc4\x97. 1972\xc2\xa0m. i\xc5\xa1leista 1-oji abiturient\xc5\xb3 laida. 1973\xc2\xa0m. \xc4\xafvesta kabinetin\xc4\x97 sistema._NEWLINE_1987\xe2\x80\x931990\xc2\xa0m. atlikti mokyklos rekonstrukcijos projektavimo darbai (projekto autorius S. Plung\xc4\x97). Nuo 1990\xc2\xa0m. tikslinama mokyklos rekonstrukcija (projekto vadov\xc4\x97 Danut\xc4\x97 Janu\xc5\xa1evi\xc4\x8dien\xc4\x97, architekt\xc4\x97 Rasa Jurgaitien\xc4\x97). Tik 1996\xc2\xa0m. po rekonstrukcijos atidaryta senoji mokyklos dalis, 1999\xc2\xa0m. duris atv\xc4\x97r\xc4\x97 pagrindinis mokomasis korpusas. Tuometinis Seimo pirmininkas V. Landsbergis, sveikindamas mokyklos bendruomen\xc4\x99 \xc5\xa1ia proga, palink\xc4\x97jo k\xc5\xabrybingo darbo, atkuriant Lietuvos dvasi\xc4\x85. 2002 m. rugs\xc4\x97jo m\xc4\x97nes\xc4\xaf atidarytas technologijos kabinetas berniukams, 100 viet\xc5\xb3 akt\xc5\xb3 sal\xc4\x97 ir 80 viet\xc5\xb3 valgykla._NEWLINE_2005 m. gruod\xc5\xbeio 12 d. - atidaryta naujai rekonstruota sporto sal\xc4\x97._NEWLINE_Gimnazijoje nuo 1933 m. veikia biblioteka. \xc5\xa0iuo metu toje pa\xc4\x8dioje patalpoje yra ir nedidel\xc4\x97 skaitykla su kompiuteriais ir interneto ry\xc5\xa1iu. Gimnazijos bibliotekoje prad\xc4\x97ta diegti mokykl\xc5\xb3 bibliotek\xc5\xb3 informacin\xc4\x97 sistema MOBIS, kurios pagalba automatizuoti visi bibliotekiniai procesai nuo dokumento gavimo, jo apra\xc5\xa1ymo iki skaitytoj\xc5\xb3 aptarnavimo. Nuo 2005 m. gegu\xc5\xbe\xc4\x97s m\xc4\x97n. prad\xc4\x97ta kurti bibliotekos fondo duomen\xc5\xb3 baz\xc4\x97, kurioje sukaupta beveik 4000 bibliografini\xc5\xb3 \xc4\xafra\xc5\xa1\xc5\xb3.'